# இந்தோனேசிய மேலவை

**இந்தோனேசிய மேலவை** அல்லது **இந்தோனேசிய மாவட்ட பிரதிநிதிகள் சபை** (ஆங்கிலம்: *Regional Representative Council*; அல்லது *House of Regional Representatives;* அல்லது *Senate of Indonesia* (**DPD**) இந்தோனேசியம்: *Dewan Perwakilan Daerah Republik Indonesia*) (**DPD RI**) என்பது இந்தோனேசிய கலந்தாய்வுப் பேரவையின் *(People's Consultative Assembly)* (**MPR**) அவைகளில் ஒன்றாகும். இந்தோனேசிய மேலவையின் உறுப்பினர்கள் பொதுவாக **செனட்டர்கள்** *(Senators)* என்று அழைக்கப்படுகிறார்கள்.  

இந்த அவை, இந்தோனேசிய மக்களின் கலந்தாய்வுப் பேரவையில் *(MPR)* மேலவையாகக் கருதப்படுகிறது. அதே வேளையில் இந்தோனேசிய குடியரசின் பிரதிநிதிகள் சபை (DPR) என்பது மக்களவையாகச் செயல்படுகிறது.  

இந்தோனேசிய அரசமைப்புச் சட்டம், மக்களவை, மேலவை என வெளிப்படையாகக் குறிப்பிடவில்லை என்றாலும், இந்தோனேசிய மக்களவையுடன் *(DPR)* ஒப்பிடும்போது இந்தோனேசிய மேலவை (DPD) அதிக அளவில் அதிகாரம், சிறப்புரிமை பெறவில்லை.  

## பொது

இந்தோனேசியாவின் அரசியலமைப்பின் கீழ், மேலவையின் அதிகாரம் என்பது கட்டுப்படுத்தப்பட்டு உள்ளது.  

மாவட்ட பிராந்திய அரசாங்கங்கள் தொடர்பான செயல்பாடுகளுக்கு மட்டுமே இந்தோனேசிய மேலவை அதன் அதிகாரங்களைப் பயன்படுத்தலாம்; மற்றும் இந்தோனேசிய மக்களவையின் சட்ட முன்வரைவுகளுக்கு, அதன் கருத்துரைகளை மட்டுமே வழங்க முடியும்; மற்றபடி சட்ட முன்வரைவுகளைச் சட்டமாக்கும் அதிகாரம் மேலவைக்கு வழங்க்ப்பட்டவில்லை.  

## வரலாறு

இந்தோனேசிய நாடாளுமன்றத்தில் மாவட்டப் பிரதிநிதிகளுக்கும் உறுப்பினர் பதவி வழங்கலாம் எனும் கருத்திற்கு, 1945 அரசியலமைப்பின் அசல் பதிப்பில் இடமளிக்கப்பட்டது. அதாவது, இந்தோனேசிய அரசமைப்புச் சட்டம் வரையப்படும் போதே, இந்தோனேசிய நாடாளுமன்றத்தில் மாவட்டப் பிரதிநிதிகளுக்கும் இடமளிக்க வேண்டும் என்று முன்மொழியப்பட்டது.  

1949-இல் இயற்றப்பட்ட இந்தோனேசிய ஐக்கிய மாநிலங்களின் *(United States of Indonesia)* இந்தோனேசிய அரசியலமைப்பில், அந்தக் கருத்து ஏற்றுக் கொள்ளப்பட்டது. அதாவது, இந்தோனேசியக் குடியரசின் மேலவை *(Senate of the United States of Indonesia; Senat Republik Indonesia Serikat)* எனும் வடிவத்தில் ஏற்றுக் கொள்ளப்பட்டது.  

### அரசியலமைப்பின் மூன்றாவது திருத்தம்

9 நவம்பர் 2001-இல் இயற்றப்பட்ட 1945-ஆம் ஆண்டு அரசியலமைப்பின் மூன்றாவது திருத்தத்தின் மூலம், பழைய மாவட்டப் பிரதிநிதிகளின் அவை *(Utusan Daerah)* எனப்து நீக்கம் செய்யப்பட்டு புதிய மாவட்டப் பிரதிநிதிகள் அவை (**DPD**) என மறுஉருவாக்கம் செய்யப்பட்டது. அவ்வாறு மறூருவாக்கம் பெற்ற சட்டவைதான் தற்போதைய இந்தோனேசிய மேலவை ஆகும்.  

அக்டோபர் 2004 அன்று முதல் முறையாக இந்தோனேசிய மேலவைக்குத் தேர்தல் நடைபெற்றது. அதில் 128 பேர் மேலவைக்கான உறுப்பினர்களாகத் தேர்ந்தெடுக்கப்பட்டனர்.  

## உறுப்பியம்

அனைத்து மேலவை உறுப்பினர்களும்; மற்ற மக்களவை உறுப்பினர்களைப் போல; ஒவ்வோர் ஐந்து ஆண்டுகளுக்கும் ஒரு முறை, பொதுத் தேர்தல் மூலமாகத் தேர்ந்தெடுக்கப்பட வேன்டும் என்று அரசியலமைப்பின் பிரிவு 22C *(Article 22C of the Constitution of Indonesia)* கூறுகிறது,  

மொத்த மேலவை உறுப்பினர்களின் (செனட்டர்களின்) எண்ணிக்கை; மக்களவை உறுப்பினர்களின் எண்ணிக்கையில் மூன்றில் ஒரு பங்கிற்கும் மிகாமல் இருக்க வேண்டும் என்றும் வரையறுக்கப்பட்டு உள்ளது.  

### இந்தோனேசிய சட்டவைத் தேர்தல்

இந்தோனேசியாவின் 38 மாநிலங்களில், ஒவ்வொரு மாநிலமும் 4 உறுப்பினர்களை மேலவைக்குத் தேர்ந்தெடுக்கின்றன. 2004 இந்தோனேசியப் பொதுத் தேர்தலில், 32 மாநிலங்களில் 128 மேலவை உறுப்பினர்கள் தேர்வு செய்யப்பட்டனர். இந்தோனேசியாவில் பொதுத்தேர்தல் என்பது **இந்தோனேசிய சட்டவைத் தேர்தல்** *(Indonesian Legislative Election)* என்று அழைக்கப்படுகிறது.  

அதன் பின்னர், புதிய மாநிலங்கள் உருவாக்கப்பட்டதால், அடுத்தடுத்த பொதுத் தேர்தல்களில் மேலவை உறுப்பினர்களின் எண்ணிக்கையும் அதிகரிக்கப்பட்டது. மேலவை உறுப்பினர்களின் எண்ணிக்கை 2009-இல் 132 ஆகவும்; 2014-இல் 136 ஆகவும்; 2024-இல் 152 ஆகவும் இருந்தது.